INDLEDNING

Pålidelige og fuldstændige data er afgørende for den fælles fiskeripolitiks fiskeriforvaltning, som er baseret på den bedste tilgængelige videnskabelige rådgivning. Det primære instrument til dataindsamling og -forvaltning er forordning (EU) 2017/1004 ("forordningen om rammen for dataindsamling", herefter "fiskeridataforordningen"), som er en omarbejdning af den foregående forordning fra 2008. Rammen for dataindsamling i fiskerisektoren (herefter "fiskeridatarammen") fastsætter den harmoniserede tilgang til medlemsstaternes indsamling på EU-plan af biologiske, miljømæssige, tekniske og socioøkonomiske data inden for fiskeri-, akvakultur- og forarbejdningssektoren (Kommissionens tjenestegrenes arbejdsdokument (CSWD) bilag 1).

I henhold til artikel 23 i fiskeridataforordningen skal Europa-Kommissionen forelægge en rapport for Europa-Parlamentet og Rådet om forordningens gennemførelse og funktion. Denne rapport opfylder denne forpligtelse.

Fiskeridatarammen fremhæver den slutbrugerdrevne tilgang og regionaliseringen af dataindsamlingen ved at nedsætte regionale koordinationsgrupper. I henhold til fiskeridatarammen foretager medlemsstaterne deres dataindsamling ifølge nationale arbejdsplaner og rapporterer om gennemførelsen i årlige rapporter. For første gang kan de også indsende regionale arbejdsplaner, som er koordineret på havområdeniveau, til at supplere (eller erstatte) relevante dele af de nationale arbejdsplaner.

Fiskeridatarammen giver Kommissionen beføjelser til at vedtage afgørelser om fastlæggelse af et flerårigt EU-program for dataindsamling, som indeholder de detaljerede forpligtelser til dataindsamling, der pålægges medlemsstaterne. Det flerårige EU-program 2017-2019 var allerede delvist samordnet med fiskeridataforordningen, mens det flerårige EU-program for 2020-2021 (bestående af to af Kommissionens afgørelser) er fuldt ud baseret på fiskeridataforordningen. Siden 2014 har Den Europæiske Hav- og Fiskerifond (EHFF) ydet medlemsstaterne økonomisk støtte til dataindsamlingen.

LOVGIVNINGENS GENNEMFØRELSE OG FUNKTION

1.Hovedaktører i henhold til fiskeridatarammen

1.1.Medlemsstater

Medlemsstaterne er ansvarlige for indsamling og lagring af data, kvaliteten og fuldstændigheden af de primære data og databeskyttelse i overensstemmelse med deres retlige forpligtelser. Alle medlemsstater har indført et system for indsamling, lagring og forvaltning af data, og de har alle indsendt nationale arbejdsplaner (for 2017-2019 og 2020-2021) til Kommissionen til godkendelse. Arbejdsplanen gennemføres af en eller flere videnskabelige institutter i medlemsstaten, ofte afhængigt af fiskeriernes omfang og mangfoldighed.

I overensstemmelse med de retlige forpligtelser arrangerer alle medlemsstaterne koordineringsmøder og har udpeget en national korrespondent med ansvar for intern koordinering, for at stille data til slutbrugernes rådighed og for samarbejdet med Kommissionen. Et stabilt netværk af nationale korrespondenter (med reference til undergruppen under ekspertgruppen vedrørende dataindsamling i fiskerisektoren) har lettet samarbejdet mellem Kommissionens tjenestegrene og de nationale forvaltninger betydeligt.

1.2.Regionale koordinationsgrupper

I henhold til regionaliseringstilgangen støtter de regionale koordinationsgrupper gennemførelsen af fiskeridatarammen og kan indsende regionale arbejdsplaner, som forbedrer koordineringen i de tilhørende havområder, med henblik på at understøtte den pålidelige videnskabelige rådgivning yderligere. Som medlem deltager Kommissionen i de årlige og de intersessionelle møder. Slutbrugerne deltager som observatører (CSWD bilag 2).

Der er nedsat seks nye regionale koordinationsgrupper siden fiskeridataforordningens ikrafttræden. To af dem fusionerede i 2019, hvormed der findes fem regionale koordinationsgrupper i dag: den regionale koordinationsgruppe for Østersøen, den regionale koordinationsgruppe for Nordatlanten, Nordsøen og østlige Ishav, den regionale koordinationsgruppe for Middelhavet og Sortehavet, den regionale koordinationsgruppe for store pelagiske fiskerier og den regionale koordinationsgruppe for højsøfiskerier (CSWD bilag 2). Den paneuropæiske planlægningsgruppe vedrørende økonomi (PGECON) koordinerer socioøkonomiske spørgsmål.

1.3.Slutbrugere

Slutbrugerne leverer videnskabelig rådgivning eller har forsknings- eller forvaltningsmæssig interesse i (videnskabelig) analyse af data i fiskerisektoren. De primære slutbrugere er:

I)Det internationale Havundersøgelsesråd (ICES), som leverer videnskabelig rådgivning om marine ressourcer i Nordøstatlanten